KIRJALLINEN KYSYMYS E-0100/98 komissiolle esittäjä(t): Umberto Bossi (NI) (30. tammikuuta 1998)

Aihe: Toimet laitonta siirtolaisuutta vastaan Euroopassa

Albanialaisten siirtolaisten aiheuttama tilanne synnytti Italiassa kiivasta, joskin pääosin turhaa ja käsittämättömän tarkoitushakuista keskustelua, joka viime päivinä on kiihkeänä käynnistynyt uudelleen samantapaisen kurditilanteen vuoksi. Kansainvälisten lähteiden mukaan Puglian rannikolle on tulossa tuhansittain kurdeja, joita vainotaan heidän alueillaan Turkissa ja Irakissa, mikä aiheuttaa erittäin kriittisen tilanteen terveyden ja yleisen järjestyksen kannalta.

Viralliset tiedot kertovat, että rikollisuus on lisääntynyt huolestuttavasti (varsinkin Pohjois-Italian suurissa kaupungeissa ja niiden ympäristössä) juuri albanialaisten uskomattoman tehokkaasti järjestäytyneen rikollisuuden takia (paritus ja huumekauppa): albanialaiset, sekä laittomat että lailliset siirtolaiset, ovat pystyneet hieman yli vuodessa luomaan todellisen rikosimperiumin.

Italian kelvoton yhteisön ulkopuolelta tulevia siirtolaisia koskeva lainsäädäntö (ns. Martellin lait) sallii laittomien siirtolaisten oleskelun maassa 15 päivän ajan, jonka jälkeen he poistuvat maasta täysin vapaaehtoisesti: on selvää, että tällaiset säännökset helpottavat heidän siirtymistään muihin Euroopan maihin (erityisesti Saksaan, Ranskaan ja Itävaltaan).

Aikooko neuvosto toimia konkreettisesti saadakseen Turkin, jonka kanssa Eurooppa parhaillaan keskustelee sen liittymisestä unioniin, lopettamaan kurdikansaan kohdistamansa ihmisoikeusloukkaukset?

Aikooko neuvosto hyväksyä oikeustoimia estääkseen Eurooppaan pyrkivien laittomien yhteisön ulkopuolisten siirtolaisten tulon? Eikö tämä merkitse sitä, että jäsenvaltioiden olisi sovitettava yhteen lainsäädäntönsä siten, että otettaisiin vastaan ainoastaan ne siirtolaiset, joille voidaan tarjota vakituista työtä, säädylliset elinolosuhteet ja asianmukaiset sosiaalipalvelut?

Mitä neuvosto aikoo tehdä kolmansista maista Eurooppaan tulevien rikollisjärjestöjen leviämisen estämiseksi?

Komission jäsenen Anita Gradinin komission puolesta antama vastaus (16. maaliskuuta 1998)

Komissio on seurannut herkeämättömän tarkkaavaisesti tilannetta Italiassa koko vuoden 1997, jota on leimannut albanialaisten pakolaisten virta sekä useiden erityisesti Irakista ja sen lähialueelta lähtöisin olevia ihmisiä kuljettaneiden alusten saapuminen Italian rannikolle. Viimeaikaisen, monia jäsenvaltioita koskettavan kehityksen johdosta neuvosto hyväksyi 26. tammikuuta toimintasuunnitelman, joka koskee sekä Euroopan unionin siirtolaispolitiikkaa että ulkosuhteita. Komissio on osallistunut täysipainoisesti suunnitelman valmistelutyöhön ja osallistuu myös sen täytäntöönpanoon.

Turkin osalta komissio korostaa ihmisoikeustilanteen parantamisen ja Turkin demokratisoitumiskehityksen tärkeyttä yhteisön ja Turkin keskinäisten suhteiden kehittymisen kannalta. Komissio kannattaa täysin Luxemburgissa joulukuussa 1997 kokoontuneen Eurooppa-neuvoston päätelmiä, joissa muistutettiin, että Turkin ja yhteisön siteiden lujittuminen riippuu myös Turkin aloittamien poliittisten ja taloudellisten uudistusten jatkamisesta, erityisesti ihmisoikeuksia koskevien vaatimusten ja käytänteiden sopeuttamisesta yhteisön sisällä voimassa oleviin. Neuvosto lisäsi tällaisen lujittumisen edellyttävän myös vähemmistöjen kunnioittamista ja suojelemista. Huolimatta Turkin äskeisestä päätöksestä keskeyttää poliittinen keskustelu Euroopan unionin kanssa komissio aikoo jatkossakin tuoda turkkilaisille keskustelukumppaneilleen julki näitä asioita koskevan huolensa.

Euroopan unionista tehdyn sopimuksen mukaan maahanmuuttopolitiikan katsotaan olevan yhteistä etua koskeva asia, joka kuuluu yhteistyöhön oikeus- ja sisäasioissa. Useita erityisesti ilman laillista lupaa jossakin jäsenvaltiossa oleskelevia kolmansien maiden kansalaisia koskevia tekstejä, jotka eivät ole juridisesti velvoittavia, on hyväksytty. Komissio puolestaan katsoo jäsenvaltioiden tavoin, että työpaikan hakuun tulleiden kolmansien maiden kansalaisten pääsyn on tapahduttava työmarkkinatilanteen ehdoilla turvapaikan pyytäjiä sekä humanitäärisistä syistä ja perheiden yhdistämisoikeuden nojalla maahan päässeitä hakijoita lukuun ottamatta. Tässä tarkoituksessa komissio on tehnyt kolmansien maiden kansalaisten jäsenvaltioihin pääsyä koskevan yleissopimusehdotuksen, johon sisältyy myös luku maahan pääsystä palkkatyötä varten. ((EYVL C 337, 7.11.1997. )) Ehdotus on parhaillaan neuvoston käsiteltävänä.

Komissio on tietoinen jäsenvaltioiden ongelmista laittoman maahanmuuton ja sen järjestämisestä usein vastuussa olevien verkostojen toiminnan torjumisessa. Komissio muistuttaa antaneensa vuonna 1994 maahanmuutto- ja turvapaikkapolitiikkaa koskevan tiedonannon ((KOM(94) 23 lopullinen. )), jossa yhdistyvät siirtolaisvirtojen hallinta ja laillisesti maahantulleiden täydellinen integroiminen.